ไอแบงก์จ่อประมูลหุ้น
ไอแบงก์ เตรียมเปิดประมูลขายหุ้น 74.5% ให้พันธมิตร ลั่นกลางปีฟื้นฟูเสร็จบีไอเอสกลับเป็นบวก
25 ก.พ. 2559

ไอแบงก์ เตรียมเปิดประมูลขายหุ้น 74.5% ให้พันธมิตร ลั่นกลางปีฟื้นฟูเสร็จบีไอเอสกลับเป็นบวก
นายชัยวัฒน์ อุทัยวรรณ์ ประธานกรรมการธนาคารอิสลามแห่งประเทศไทย (ไอแบงก์) เปิดเผยถึงความคืบหน้าการดำเนินงานตามแผนฟื้นฟูว่า ภายในเดือน มิ.ย. หรือสิ้นไตรมาส 2 ของปีนี้ ธนาคารจะได้พันธมิตรเข้าถือหุ้นรายใหม่เพื่อเข้ามาเพิ่มทุนฟื้นกิจการ โดยจะใช้วิธีเปิดประมูล จากนั้นจะจัดสรรหุ้นเพิ่มทุนเสนอขายแบบเฉพาะเจาะจงให้กับพันธมิตร โดยรักษาสัดส่วนการถือหุ้นของภาครัฐรวมกันเหลือ 25.5% เพื่อให้มีสิทธิโต้แย้งในการประชุม จากเดิมกระทรวงการคลัง 48.5% และธนาคารออมสิน 39% หรือรวมกันเท่ากับ 88% 
ทั้งนี้ หากดำเนินการแล้วเสร็จ จะทำให้เงินกองทุนต่อสินทรัพย์เสี่ยง (บีไอเอส)  ของธนาคารกลับมาเป็นบวกไม่ต่ำกว่า 8.5% ตามเกณฑ์ธนาคารแห่งประเทศไทย (ธปท.) จากปัจจุบันบีไอเอส ติดลบอยู่ 21% 
อย่างไรก็ดี แผนขายหุ้นต้องผ่านความเห็นชอบจากคณะกรรมการนโยบายรัฐวิสาหกิจ (คนร.) หรือซูเปอร์บอร์ด และคณะรัฐมนตรี (ครม.) ก่อน
 “ขณะนี้มีพันธมิตรสนใจหลายราย การเข้ามาต้องยอมรับเรื่องสัดส่วนการถือหุ้นไม่เกิน 74.5% และต้องเข้ามาใส่เงิน สมมติหากมีเงิน 1 แสนล้านบาท ถ้าบริหารเป็นจะได้กำไรปีละ 1,500-3,000 ล้านบาท ขึ้นอยู่กับความสามารถในการบริหาร แต่เชื่อว่าจะมีกำไรไม่ต่ำกว่า 1,000 ล้านบาทในแต่ละปี มั่นใจภายใน 24 เดือนหลังมีพันธมิตร ธนาคารจะกลับมาแข็งแกร่งอีกครั้ง” นายชัยวัฒน์ กล่าว
แหล่งข่าวจากไอแบงก์ ระบุว่า พันธมิตรที่เข้ามาเจรจามาจากทั้งตะวันออกกลาง มาเลเซีย และยุโรป รวมกว่า 10 ราย และมีบางรายที่ได้เข้ามาขอข้อมูลโดยตรงจากทางกระทรวงการคลัง, ธปท. และบางรายได้เข้ามาติดต่อกับทางธนาคาร
นอกจากนี้ กระทรวงการคลังอยู่ระหว่างจัดตั้งบรรษัทบริหารสินทรัพย์ (เอเอ็มซี) รับโอนหนี้ด้อยคุณภาพ (เอ็นพีแอล) ที่ไม่ใช่มุสลิมเบื้องต้น 4 หมื่นล้านบาท โดยกระทรวงการคลังจะออกตั๋วสัญญาใช้เงินให้ไอแบงก์ในการรับซื้อหนี้ดังกล่าว แต่ต้องให้ทางสำนักงานคณะกรรมการนโยบายรัฐวิสาหกิจ (สคร.) พิจารณาอีกครั้ง ส่วนเอ็นพีแอลที่เป็นลูกหนี้มุสลิม 3,400 ล้านบาท จะยังคงปรับโครงสร้างหนี้ตามปกติ
“ภาพรวมธนาคารมีเงินฝาก 9 หมื่นล้านบาท มีสินเชื่อคงค้าง 9 หมื่นล้านบาท  ในจำนวนนี้เป็นเอ็นพีแอลที่ตั้งเป้าโอนไปเอเอ็มซี 4 หมื่นล้านบาท อย่างไรก็ตามสิ้นเดือน มี.ค.นี้ ทาง คนร.จะมีการประเมินผลดำเนินงานตามแผนฟื้นฟูไอแบงก์ รวมถึงอีก 6 รัฐวิสาหกิจที่มีปัญหาอีกครั้ง” นายชัยวัฒน์ กล่าว